****

**KLAIPĖDOS MIESTO SAVIVALDYBĖS TARYBA**

**SPRENDIMAS**

**DĖL SUTIKIMO REORGANIZUOTI KLAIPĖDOS MIESTO SAVIVALDYBĖS** **BIUDŽETINES ĮSTAIGAS KLAIPĖDOS LOPŠELĮ-DARŽELĮ „PINGVINUKAS“ IR KLAIPĖDOS LOPŠELĮ-DARŽELĮ „VĖRINĖLIS“**

2022 m. kovo 25 d. Nr. T2-63

Klaipėda

Vadovaudamasi Lietuvos Respublikos vietos savivaldos įstatymo 16 straipsnio 2 dalies 21 punktu, Lietuvos Respublikos civilinio kodekso 2.97 straipsnio 1 ir 4 dalimis, Lietuvos Respublikos biudžetinių įstaigų įstatymo 4 straipsnio 2 dalimi, 3 dalies 4 ir 7 punktais, 4 dalimi ir 14 straipsnio 4 dalimi, Lietuvos Respublikos švietimo įstatymo 44 straipsnio 2 ir 6 dalimis ir atsižvelgdama į Klaipėdos miesto švietimo įstaigų, įgyvendinančių ikimokyklinio ir priešmokyklinio ugdymo programas, 2021–2025 metų tinklo pertvarkos bendrojo plano, patvirtinto Klaipėdos miesto savivaldybės tarybos 2020 m. gruodžio 23 d. sprendimu Nr. T2‑300 „Dėl Klaipėdos švietimo įstaigų, įgyvendinančių ikimokyklinio ir priešmokyklinio ugdymo programas, 2021–2025 metų tinklo pertvarkos bendrojo plano patvirtinimo“, priedo 2.4 papunktį, Klaipėdos miesto savivaldybės taryba nusprendžia:

1. Sutikti, kad nuo 2022 m. rugpjūčio 24 d. Klaipėdos miesto savivaldybės biudžetinė įstaiga Klaipėdos lopšelis-darželis „Pingvinukas“ (juridinio asmens kodas – 190427362) ir Klaipėdos miesto savivaldybės biudžetinė įstaiga Klaipėdos lopšelis-darželis „Vėrinėlis“ (juridinio asmens kodas – 190424829) būtų reorganizuotos jungimo būdu ir jos sujungtos.

2. Nustatyti, kad:

2.1. reorganizavimo tikslas – optimizuoti Klaipėdos miesto savivaldybės biudžetinių švietimo įstaigų, įgyvendinančių ikimokyklinio ir priešmokyklinio ugdymo programas, tinklą, jų valdymą ir veiklą, racionaliai ir tikslingai naudoti materialinius, finansinius ir specialistų išteklius;

2.2. reorganizavimo būdas – sujungimas;

2.3. reorganizuojamos biudžetinės įstaigos: Klaipėdos miesto savivaldybės biudžetinė įstaiga Klaipėdos lopšelis-darželis „Pingvinukas“ (Sausio 15-osios g. 13A, LT-91136 Klaipėda, juridinio asmens kodas – 190427362) ir Klaipėdos miesto savivaldybės biudžetinė įstaiga Klaipėdos lopšelis‑darželis „Vėrinėlis“ (Taikos pr. 23A, LT-91144 Klaipėda, juridinio asmens kodas – 190424829);

2.4. po reorganizavimo veiksianti biudžetinė įstaiga – Klaipėdos miesto savivaldybės biudžetinė įstaiga Klaipėdos lopšelis-darželis „Vėtrungėlė“ (Taikos pr. 23A, LT-91144 Klaipėda);

2.5. po reorganizavimo veiksiančios biudžetinės įstaigos funkcijos bus nustatytos Klaipėdos miesto savivaldybės biudžetinės įstaigos Klaipėdos lopšelio-darželio „Vėtrungėlė“ nuostatuose. Pagrindinė veiklos sritis – švietimas;

2.6. po reorganizavimo veiksiančios biudžetinės įstaigos savininko teises ir pareigas įgyvendinanti institucija – Klaipėdos miesto savivaldybės taryba.

3. Įpareigoti Klaipėdos miesto savivaldybės biudžetinės įstaigos Klaipėdos lopšelio-darželio „Vėrinėlis“ ir Klaipėdos miesto savivaldybės biudžetinės įstaigos Klaipėdos lopšelio-darželio „Pingvinukas“ direktorius:

3.1. parengti Klaipėdos miesto savivaldybės biudžetinės įstaigos Klaipėdos lopšelio-darželio „Pingvinukas“ ir Klaipėdos miesto savivaldybės biudžetinės įstaigos Klaipėdos lopšelio-darželio „Vėrinėlis“ reorganizavimo sąlygų aprašą iki 2022 m. kovo 28 d. ir apie reorganizavimo sąlygų aprašo parengimą paskelbti viešai;

3.2. pateikti ne vėliau kaip pirmą Klaipėdos lopšelio-darželio „Pingvinukas“ ir Klaipėdos miesto savivaldybės biudžetinės įstaigos Klaipėdos lopšelio-darželio „Vėrinėlis“ reorganizavimo sąlygų aprašo viešojo paskelbimo dieną Klaipėdos miesto savivaldybės biudžetinės įstaigos Klaipėdos lopšelio-darželio „Pingvinukas“ ir Klaipėdos miesto savivaldybės biudžetinės įstaigos Klaipėdos lopšelio-darželio „Vėrinėlis“ reorganizavimo sąlygų aprašą VĮ Registrų centro Juridinių asmenų registrui;

3.3. pranešti raštu visiems Klaipėdos miesto savivaldybės biudžetinės įstaigos Klaipėdos lopšelio-darželio „Pingvinukas“ ir Klaipėdos miesto savivaldybės biudžetinės įstaigos Klaipėdos lopšelio-darželio „Vėrinėlis“ kreditoriams apie įstaigų reorganizavimo sąlygų parengimą iki 2022 m. kovo 28 d.;

3.4. teisės aktų nustatyta tvarka parengti Klaipėdos miesto savivaldybės biudžetinės įstaigos Klaipėdos lopšelio-darželio „Vėtrungėlė“ nuostatų projektą ir pateikti jį tvirtinti Klaipėdos miesto savivaldybės tarybai.

4. Skelbti šį sprendimą Klaipėdos miesto savivaldybės interneto svetainėje.

|  |  |
| --- | --- |
| Savivaldybės meras | Vytautas Grubliauskas |